b'\n_START_ARTICLE_\nPiia-Noora Kauppi\n_START_SECTION_\nPoliittinen toiminta\n_START_PARAGRAPH_\nKauppi liittyi lukioaikoina kokoomukseen, koska puolue oli my\xc3\xb6nteinen Suomen EY-j\xc3\xa4senyytt\xc3\xa4 kohtaan. H\xc3\xa4n toimi aktiivisesti Kokoomuksen Nuorten Liitossa ollen Oulun l\xc3\xa4\xc3\xa4nin Kokoomuksen Nuoret ry:n puheenjohtaja 1993\xe2\x80\x931994 sek\xc3\xa4 KNL:n varapuheenjohtaja vuosina 1996\xe2\x80\x931997. Ansioistaan kokoomusnuorissa Kaupille on my\xc3\xb6nnetty Kokoomuksen Nuorten Liiton kultainen ansiomerkki vuonna 2013. _NEWLINE_Valmistuttuaan oikeustieteellisest\xc3\xa4 Kauppi toimi Kokoomuksen eduskuntaryhm\xc3\xa4n vs. eduskuntasihteerin\xc3\xa4 ja lains\xc3\xa4\xc3\xa4d\xc3\xa4nt\xc3\xb6sihteerin\xc3\xa4 vuosina 1997\xe2\x80\x931999. Samalla h\xc3\xa4n toimi Oulun kunnallispolitiikassa kaupunginvaltuuston ja kaupunginhallituksen j\xc3\xa4senen\xc3\xa4 vuosina 1996\xe2\x80\x931999. H\xc3\xa4n oli my\xc3\xb6s Pohjois-Pohjanmaan Kokoomus ry:n varapuheenjohtaja vuosina 1998\xe2\x80\x932006._NEWLINE_Kauppi valittiin Euroopan parlamenttiin ensimm\xc3\xa4isen kerran vuonna 1999 ja uudelleen vuoden 2004 vaaleissa 62\xc2\xa0914 \xc3\xa4\xc3\xa4nell\xc3\xa4. Kauppi on edelleen Suomen nuorimpana mepiksi valittu henkil\xc3\xb6. Kauppi oli europarlamentin talous- ja raha-asioiden valiokunnan, lakivaliokunnan ja naisten oikeuksien valiokunnan j\xc3\xa4sen vuosina 2004\xe2\x80\x932006. H\xc3\xa4n keskittyi erityisesti finanssimarkkinoita koskeviin lains\xc3\xa4\xc3\xa4d\xc3\xa4nt\xc3\xb6hankkeisiin. Kauppi toimi my\xc3\xb6s j\xc3\xa4senen\xc3\xa4 parlamentin USA-valtuuskunnassa ja toisella kaudellaan h\xc3\xa4n oli my\xc3\xb6s Kiina-valtuuskunnan j\xc3\xa4sen ja pyrki pit\xc3\xa4m\xc3\xa4\xc3\xa4n esill\xc3\xa4 ihmisoikeuskysymyksi\xc3\xa4 sek\xc3\xa4 edist\xc3\xa4m\xc3\xa4\xc3\xa4n kest\xc3\xa4v\xc3\xa4n ratkaisun l\xc3\xb6ytymist\xc3\xa4 Tiibetin kysymykseen. _NEWLINE_Kauppi oli Euroopan parlamentin rahoitusmarkkinafoorumin puheenjohtaja, pk-yrityksi\xc3\xa4 edustavan SME Unionin varapuheenjohtaja sek\xc3\xa4 European Internet Foundation EIF:n perustajaj\xc3\xa4sen. H\xc3\xa4n perusti vuonna 2000 parlamentin reformiryhm\xc3\xa4n (Campaign for Parliamentary Reform), jonka muita perustajaj\xc3\xa4seni\xc3\xa4 olivat mm. Ruotsin nykyinen komissaari Cecilia Malmstr\xc3\xb6m, Tanskan p\xc3\xa4\xc3\xa4ministeri Helle Thorning-Schmidt sek\xc3\xa4 Ison-Britannian varap\xc3\xa4\xc3\xa4ministeri Nick Clegg. Ryhm\xc3\xa4\xc3\xa4n liittyi vuonna 2004 my\xc3\xb6s Alexander Stubb. Ryhm\xc3\xa4 ajoi mm. siirtymist\xc3\xa4 yhteen istuntopaikkaan , l\xc3\xa4pin\xc3\xa4kyv\xc3\xa4\xc3\xa4 kulukorvausk\xc3\xa4yt\xc3\xa4nt\xc3\xb6\xc3\xa4, mahdollisuutta allekirjoittaa lains\xc3\xa4\xc3\xa4d\xc3\xa4nt\xc3\xb6ehdotukset s\xc3\xa4hk\xc3\xb6isill\xc3\xa4 allekirjoituksilla sek\xc3\xa4 parlamentin tulkkipolitiikan uudistamista._NEWLINE_Kauppi tuki my\xc3\xb6s iranilaista Kansan mujahedin -j\xc3\xa4rjest\xc3\xb6\xc3\xa4 ja sen poistamista EU:n terroristij\xc3\xa4rjest\xc3\xb6jen listalta. H\xc3\xa4n oli j\xc3\xa4sen my\xc3\xb6s kuolemanrangaistusta vastustavassa ryhm\xc3\xa4ss\xc3\xa4, seksuaaliv\xc3\xa4hemmist\xc3\xb6jen oikeuksia ajavassa ryhm\xc3\xa4ss\xc3\xa4, vammaiskysymyksi\xc3\xa4 k\xc3\xa4sittelev\xc3\xa4ss\xc3\xa4 ryhm\xc3\xa4ss\xc3\xa4, It\xc3\xa4meri-ryhm\xc3\xa4ss\xc3\xa4 ja ydinenergia-ryhm\xc3\xa4ss\xc3\xa4 ja mets\xc3\xa4-ryhm\xc3\xa4ss\xc3\xa4. H\xc3\xa4n on toiminut my\xc3\xb6s Ydinenergianuoret-j\xc3\xa4rjest\xc3\xb6ss\xc3\xa4._NEWLINE_Kauppi kiinnitti poliittisella urallaan erityisesti huomiota EU:n perustuslailliseen kehitt\xc3\xa4miseen. H\xc3\xa4n oli mm. perussopimusta uudistaneen perustuslaillisen konventin ty\xc3\xb6ss\xc3\xa4 Euroopan parlamentin edustajana. H\xc3\xa4n kannatti sis\xc3\xa4markkinoiden avaamisen jatkamista, transatlanttista yhteisty\xc3\xb6t\xc3\xa4, eurooppalaisen tietoyhteiskunnan mahdollisuuksiin tarttumista sek\xc3\xa4 yhten\xc3\xa4ist\xc3\xa4 eurooppalaista pankkivalvontaa. _NEWLINE_Haastatteluissa Kauppi on nostanut esiin my\xc3\xb6s herkki\xc3\xa4 teemoja. H\xc3\xa4n on arvostellut muun muassa kansanedustajien Nato-kannan panttaamista, ja sanonut perusturvan olevan liian suuri, jos sen varassa el\xc3\xa4vill\xc3\xa4 on varaa tehd\xc3\xa4 asioita, joihin pienipalkkaisilla ty\xc3\xb6ss\xc3\xa4k\xc3\xa4yvill\xc3\xa4 ihmisill\xc3\xa4 ei ole mahdollisuuta._NEWLINE_Vuonna 2005 The Wall Street Journal syytti Kauppia EU:n rahanpesulain vesitt\xc3\xa4misest\xc3\xa4.Kauppi my\xc3\xb6nsikin tehneens\xc3\xa4 rahanpesudirektiiviin useita pankkialaa miellytt\xc3\xa4neit\xc3\xa4 muutosehdotuksia, joilla pyrittiin tekem\xc3\xa4\xc3\xa4n lains\xc3\xa4\xc3\xa4d\xc3\xa4nn\xc3\xb6st\xc3\xa4 j\xc3\xa4rkev\xc3\xa4mp\xc3\xa4\xc3\xa4 ja tehokkaampaa. Vuonna 2008 Piia-Noora Kauppi \xc3\xa4\xc3\xa4nestettiin  Friends of the Earth Europen European Coalition for Corporate Justicen \xc3\xa4\xc3\xa4nestyksess\xc3\xa4 Worst Conflict of Interest -palkinnon saajaksi, er\xc3\xa4\xc3\xa4n\xc3\xa4 perusteena pankkilobbareiden asian ajaminen. _NEWLINE_Kauppi toimi poliitikkoaikanaan Sanomalehti Kalevan, Nykyp\xc3\xa4iv\xc3\xa4n, Ylioppilaslehden sek\xc3\xa4 Ylen vakituisena kolumnistina.\n_START_SECTION_\nFinanssiala ry\n_START_PARAGRAPH_\nFinanssiala ry nimesi Kaupin kes\xc3\xa4kuussa 2008 toimitusjohtajakseen. Toimitusjohtajana Kauppia edelsi Satu Huber. Esitelless\xc3\xa4\xc3\xa4n uuden toimitusjohtajan FA:n hallituksen puheenjohtaja Reijo Karhinen totesi, ett\xc3\xa4 Kaupilla on finanssialan edunvalvonnan n\xc3\xa4k\xc3\xb6kulmasta valmiina toimivat verkostot niin kotimaan kuin Euroopankin tasolla. _NEWLINE_Kaupin valinta edunvalvontaj\xc3\xa4rjest\xc3\xb6n johtoon her\xc3\xa4tti my\xc3\xb6s arvostelua. Voittoa tavoittelematon tutkimus- ja kampanjaryhm\xc3\xa4 Corporate Europe Observatory antoi Kaupille Vuoden pahin eturistiriita -palkinnon. CEO v\xc3\xa4itti Kaupilla olevan l\xc3\xa4heiset suhteet finanssialalle ja h\xc3\xa4nen valintansa FK:n toimitusjohtajaksi muodostavan j\xc3\xa4\xc3\xa4viysongelman. Kauppi oli nimityksest\xc3\xa4\xc3\xa4n huolimatta osallistunut finanssialaa koskeviin keskusteluihin, mik\xc3\xa4 ilmeni my\xc3\xb6s parlamentin istunnon p\xc3\xb6yt\xc3\xa4kirjasta. Vuoden 2009 alusta FK:n toimitusjohtajana aloittaneen Kaupin tilalle Euroopan parlamenttiin nousi Eva-Riitta Siitonen._NEWLINE_Kaupin aikana Finanssialan Keskusliiton toiminta laajeni kattamaan my\xc3\xb6s arvopaperiv\xc3\xa4litt\xc3\xa4jien ja sijoitusrahastojen kotimaisen edunvalvonnan. Liiton strategia uudistettiin vuoden 2011 aikana ja kev\xc3\xa4\xc3\xa4ll\xc3\xa4 2012 FK:ssa k\xc3\xa4ytiin yt-neuvottelut toiminnan tehostamiseksi ja kulujen karsimiseksi. _NEWLINE_Syksyll\xc3\xa4 2013 Kaupin asemasta FK:n johdossa ja keskusliiton edunvalvonnan kustannuksista nousi erimielisyyksi\xc3\xa4. Yhten\xc3\xa4 tyytym\xc3\xa4tt\xc3\xb6mist\xc3\xa4 pidettiin OP-Pohjolaa. Kauppia pidettiin liiallisen my\xc3\xb6nteisen\xc3\xa4 Bj\xc3\xb6rn Wahlroosia sek\xc3\xa4 Nordeaa kohtaan. OP-Pohjola \xe2\x80\x93ryhm\xc3\xa4n p\xc3\xa4\xc3\xa4johtaja Reijo Karhinen totesi haastattelussaan, ettei h\xc3\xa4n miss\xc3\xa4\xc3\xa4n vaiheessa halunnut ajaa Kauppia pois teht\xc3\xa4vist\xc3\xa4\xc3\xa4n. Kauppi jatkoikin teht\xc3\xa4v\xc3\xa4ss\xc3\xa4\xc3\xa4n._NEWLINE_Kauppi on Ylen Aamu-TV:n vakituinen J\xc3\xa4lkip\xc3\xb6rssi-ohjelman vieras.\n_START_SECTION_\nLuottamustoimet\n_START_PARAGRAPH_\nPiia-Noora Kauppi on UPM-Kymmenen hallituksen j\xc3\xa4sen vuodesta 2013 l\xc3\xa4htien. Vuodesta 2012 l\xc3\xa4htien h\xc3\xa4n on ollut hallituksen j\xc3\xa4sen my\xc3\xb6s Sulava Oy:ss\xc3\xa4, joka on tietoty\xc3\xb6n tuottavuuden parantamiseen erikoistunut konsultointiyhti\xc3\xb6._NEWLINE_Kev\xc3\xa4\xc3\xa4ll\xc3\xa4 2011 Kauppi valittiin Euroopan pankkialan j\xc3\xa4rjest\xc3\xb6jen yhteisen kattoj\xc3\xa4rjest\xc3\xb6n EBICin puheenjohtajaksi.  Vuoden 2014 alusta Kauppi on toiminut Euroopan pankkiyhdistyksen ty\xc3\xb6valiokunnan puheenjohtajana.  _NEWLINE_Kauppi on my\xc3\xb6s Helsingin Diakonissalaitoksen s\xc3\xa4\xc3\xa4ti\xc3\xb6n valtuuskunnan j\xc3\xa4sen. Kauppi on j\xc3\xa4senen\xc3\xa4 lis\xc3\xa4ksi Aalto-yliopiston kauppakorkeakoulun tukis\xc3\xa4\xc3\xa4ti\xc3\xb6ss\xc3\xa4.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nKaupin kotipaikka on Tuusula. H\xc3\xa4nen miehens\xc3\xa4 Jussi J\xc3\xa4rvinen ty\xc3\xb6skentelee partnerina kansainv\xc3\xa4lisess\xc3\xa4 tilintarkastus-, vero- ja neuvontapalveluyrityksess\xc3\xa4. Perheess\xc3\xa4 on kolme lasta._NEWLINE_Syyskuussa 2010 Kauppi sai t\xc3\xb6rke\xc3\xa4st\xc3\xa4 liikenneturvallisuuden vaarantamisesta 60 p\xc3\xa4iv\xc3\xa4sakkoa sek\xc3\xa4 nelj\xc3\xa4n kuukauden ajokiellon. H\xc3\xa4n oli ajanut 100 km/h nopeusrajoituksen alueella enimmill\xc3\xa4\xc3\xa4n 168 km/h lapsi kyydiss\xc3\xa4\xc3\xa4n.'